รัสเซียโจมตีสถานที่หลบภัยเมืองทอเรตสก์ สังหารชาวยูเครน 6 ราย!
Foreign policy chief Borrell: ‘An issue of life and death’ 
รายงานของสำนักงานดังกล่าวระบุว่า เจ้าหน้าที่พบศพผู้เสียชีวิต 5 คนใต้ซากปรักหักพังของอาคารสองชั้นในเมืองทอแรตสก์ซึ่งถูกใช้เป็นที่หลบภัย และพบผู้รอดชีวิต 3 คน แต่หนึ่งในนั้นเสียชีวิตในเวลาต่อมาที่โรงพยาบาล แถลงการณ์ของสำนักงานเหตุฉุกเฉินแห่งชาติของยูเครนกล่าวว่า เกิดการโจมตีอย่างหนักใส่เมืองทอแรตสก์ตั้งแต่ช่วงเช้าตรู่ของวันจันทร์ และมีอาคารสองชั้นที่ถูกใช้เป็นที่หลบภัยถูกโจมตีจนเพดานถล่มลงมาจนทำให้มีผู้บาดเจ็บและเสียชีวิตจำนวนมาก ขณะเดียวกัน มีรายงานการโจมตีหลายเมืองทางภาคใต้และภาคตะวันออกของยูเครนในวันจันทร์ รวมทั้งที่เมืองคาร์คิฟ และเมืองสโลวีแยนสก์ ทางด้านกระทรวงกลาโหมอังกฤษ ระบุว่า กองทัพรัสเซียใช้บริษัททหารเอกชน แวกเนอร์ (Wagner) ในการส่งทหารสมทบเข้าไปในแนวหน้าเพื่อช่วยสนับสนุนทหารรัสเซียในการยึดครองเมืองต่าง ๆ ในยูเครน โดยทหารรับจ้างเหล่านี้มีบทบาทสำคัญในการยึดเมืองโปปาสนา และเมืองลีซีแชนสก์ในช่วงที่ผ่านมา หัวหน้าฝ่ายนโยบายของสหภาพยุโรป โจเซพ บอร์เรลล์ กล่าวในวันจันทร์ แสดงความหวังว่าจะสามารถจัดทำข้อตกลงในสัปดาห์นี้ เพื่อให้รัสเซียเปิดทางให้แก่เรือขนส่งธัญพืชจากยูเครนสามารถเดินทางออกจากท่าเรือในเมืองโอเดซาได้ เป้าหมายเพื่อลดปัญหาขาดแคลนอาหารในตลาดโลก บอร์แรลล์ กล่าวต่อผู้สื่อข่าวที่กรุงบรัสเซลล์ว่า "รัสเซียจำเป็นต้องยินยอมให้ยูเครนส่งออกธัญพืชได้ ไม่เช่นนั้นประชาคมโลกจะตราหน้ารัสเซียว่า ใช้อาหารเป็นอาวุธโดยไม่คำนึงถึงชีวิตของผู้คนทั่วโลก" และว่า "นี่เป็นเกมการทูต แต่เป็นเรื่องของความเป็นและความตายของประชาชนจำนวนมาก" เมื่อสัปดาห์ที่แล้ว เลขาธิการใหญ่สหประชาชาติ อันโตนิโอ กูเทอเรซ กล่าวว่า "มีความตกลงกว้าง ๆ" ระหว่างรัสเซีย ยูเครน ตุรกี และสหประชาชาติ เกี่ยวกับการส่งออกธัญพืชจากยูเครนปริมาณหลายล้านตันที่ติดค้างอยู่ในโกดังอาหารที่ท่าเรือในยูเครน ประธานาธิบดียูเครน โวโลดิเมียร์ เซเลนสกี ประกาศคำสั่งพักงานเจ้าหน้าที่ระดับสูงของรัฐบาลยูเครนสองคน คือหัวหน้าฝ่ายความมั่นคงของยูเครน และอัยการสูงสุด โดยอ้างว่าทั้งสองคนล้มเหลวที่ไม่สามารถจัดการกับสายลับรัสเซียในยูเครนได้ อิวาน บาคานอฟ หัวหน้าสำนักงานความมั่นคงยูเครน หรือ SBU ซึ่งเป็นเพื่อนตั้งแต่วัยเด็กของปธน.เซเลนสกี พร้อมด้วย ไอรีนา เวเนดิกโตวา อัยการสูงสุด ถูกพักงานในวันจันทร์เพื่อสอบสวนการปฏิบัติหน้าที่ในช่วงที่ผ่านมา ซึ่งถือเป็นการปรับเปลี่ยนตำแหน่งภายในรัฐบาลยูเครนครั้งใหญ่ที่สุดนับตั้งแต่เกิดการรุกรานของรัสเซียเมื่อเดือนกุมภาพันธ์ ก่อนหน้านี้มีรายงานว่า ปธน.เซเลนสกี อาจสั่งปลดบุคคลทั้งสองออกจากตำแหน่ง แต่ได้เปลี่ยนเป็นการพักงานแทน